pythainlp/thaigov-v2-corpus-22032023 huggingface dataset:
วันอังคารที่ 1 พฤศจิกายน 2565
ที่ปรึกษารัฐมนตรี ก.อุตฯ รุดหารือราชวิทยาลัยจุฬาภรณ์ นำผลงานวิจัยและนวัตกรรมกัญชงมาใช้ประโยชน์ทางการแพทย์และอาหาร พร้อมดันสู่อุตสาหกรรมเชิงพาณิชย์
ที่ปรึกษารัฐมนตรี ก.อุตฯ รุดหารือราชวิทยาลัยจุฬาภรณ์ นำผลงานวิจัยและนวัตกรรมกัญชงมาใช้ประโยชน์ทางการแพทย์และอาหาร พร้อมดันสู่อุตสาหกรรมเชิงพาณิชย์
วันที่ 31 ตุลาคม 2565 นายสุชาติ ไตรแสงรุจิระ ที่ปรึกษารัฐมนตรีว่าการกระทรวงอุตสาหกรรม พร้อมด้วย นายภาสกร ชัยรัตน์ รองอธิบดีกรมส่งเสริมอุตสาหกรรม นางอนงค์ ไพจิตรประภาภรณ์ ผู้อำนวยการสถาบันอาหาร ผู้บริหาร นักวิชาการจากสำนักงานมาตรฐานผลิตภัณฑ์อุตสาหกรรม (สมอ.) กรมส่งเสริมอุตสาหกรรม (กสอ.) สถาบันอาหาร (สอห.) และสำนักงานพัฒนาวิทยาศาสตร์และเทคโนโลยีแห่งชาติ (สวทช.) เข้าร่วมประชุมกับราชวิทยาลัยจุฬาภรณ์ โดยมี รองศาสตราจารย์นายสัตวแพทย์ปานเทพ รัตนากร รองเลขาธิการราชวิทยาลัยจุฬาภรณ์ และรองศาสตราจารย์นายสัตวแพทย์ ดร.จตุพร กระจายศรี นักวิจัยของราชวิทยาลัยจุฬาภรณ์ เพื่อหารือแนวทางการนำกัญชงมาใช้ประโยชน์ด้านการแพทย์และอาหาร และการสร้างงานวิจัย นวัตกรรม ที่สามารถใช้ประโยชน์ในการส่งเสริมพัฒนาอุตสาหกรรมและต่อยอดสู่เชิงพาณิชย์ โดยในการร่วมหารือในครั้งนี้ ราชวิทยาลัยจุฬาภรณ์ได้มีการนำเสนองานวิจัยนวัตกรรม ที่สามารถนำมาเชื่อมโยงภารกิจของกระทรวงอุตสาหกรรมที่มีหน้าที่ส่งเสริมพัฒนาอุตสาหกรรม และสามารถบูรณาการความร่วมเพื่อใช้ประโยชน์และสร้างสรรค์นวัตกรรมของประเทศ และนำไปต่อยอดสู่อุตสาหกรรมและพาณิชย์ต่อไปได้ในอนาคต
วันศุกร์ที่ 30 กันยายน 2565
ผู้ว่าฯ สมุทรสงคราม มอบอุปกรณ์ในการแต่งกายสำหรับชุดลูกเสือ เนตรนารี ให้กับนักเรียนที่ขาดแคลน จำนวน 266 ราย
ผู้ว่าฯ สมุทรสงคราม มอบอุปกรณ์ในการแต่งกายสำหรับชุดลูกเสือ เนตรนารี ให้กับนักเรียนที่ขาดแคลน จำนวน 266 ราย
วันนี้ (30 ก.ย. 65) ที่หอประชุมองค์การบริหารส่วนจังหวัดสมุทรสงคราม นายขจร ศรีชวโนทัย ผู้ว่าราชการจังหวัดสมุทรสงคราม นายกเหล่ากาชาดจังหวัด เป็นประธานมอบอุปกรณ์ในการแต่งกายสำหรับชุดลูกเสือเนตรนารี ให้กับนักเรียน ที่ขาดแคลนสังกัดองค์กรปกครองส่วนท้องถิ่น โดยมี นายศิริศักดิ์ ศิริมังคะลา,นายกรกฎ วงษ์สุวรรณ รองผู้ว่าราชการจังหวัดฯ นางณัฐสุดา วงษ์สุวรรณ รองนายกเหล่ากาชาดจังหวัดฯ ,หัวหน้าส่วนราชการ ร่วมมอบอุปกรณ์ในการแต่งกายสำหรับชุดลูกเสือ เนตรนารี ให้กับนักเรียนที่ครอบครัวขาดแคลน จำนวน 266 คน จากโรงเรียนในสังกัดเทศบาล จำนวน 7 แห่ง โดยการสนับสนุนงบประมาณจากกองทุนจังหวัดสมุทรสงคราม จำนวน 246,125 บาท
ผู้ว่าราชการจังหวัดสมุทรสงคราม กล่าวว่า จังหวัดสมุทรสงคราม ได้มอบหมายให้สำนักงานส่งเสริมการปกครองท้องถิ่นจังหวัดสมุทรสงคราม ดำเนินการสำรวจนักเรียนในสังกัดจังหวัดสมุทรสงครามที่ผู้ปกครองมีฐานะยากจนขัดสน ไม่สามารถดำเนินการจัดหาชุดลูกเสือและเนตรนารีให้แก่บุตรหลานได้ โดยทำการสำรวจข้อมูล พบว่า มีนักเรียนกลุ่มเป้าหมายดังกล่าว จำนวน 266 ราย ที่ผ่านได้ให้กับนักเรียนในสังกัดสำนักงานศึกษาธิการจังหวัดฯ จำนวน 321 ราย ซึ่งการแต่งกายด้วยชุดลูกเสือและเนตรนารีนั้นมีความสำคัญ รวมทั้งเป็นการปลูกฝังความรัก ความภาคภูมิใจในความเป็นลูกเสือและเนตรนารี ชุดลูกเสือเป็นเครื่องแบบพระราชทานจากพระบาทสมเด็จพระมงกุฎเกล้าเจ้าอยู่หัว พระราชบิดาแห่งกิจการลูกเสือไทย ซึ่งเป็นประโยชน์ต่อการปลูกฝังอุดมการณ์ลูกเสือและเนตรนารี นอกจากนี้ได้มีการมอบวัสดุประกอบอาชีพครัวเรือนเป้าหมายตามความถนัดและความต้องการของครัวเรือนที่ตกเกณฑ์ในระบบ TPMAP มิติรายได้ จำนวน 8 ครัวเรือน
ที่มา สปชส.จังหวัดสมุทรสงคราม
วันอาทิตย์ที่ 25 กันยายน 2565
ผวจ.ศรีสะเกษ ลงพื้นที่ตรวจเหตุพนังกั้นน้ำขาด ในพื้นที่ อ.ราษีไศล สั่งเร่งดำเนินการป้องกันและซ่อมแซมพื้นที่เสียหายโดยด่วน
ผวจ.ศรีสะเกษ ลงพื้นที่ตรวจเหตุพนังกั้นน้ำขาด ในพื้นที่ อ.ราษีไศล สั่งเร่งดำเนินการป้องกันและซ่อมแซมพื้นที่เสียหายโดยด่วน
วันนี้ (25 กันยายน 2565) เวลา 15.30 น. ณ พื้นที่ตำบลด่าน อำเภอราษีไศล จังหวัดศรีสะเกษ นายวัฒนา พุฒิชาติ ผู้ว่าราชการจังหวัดศรีสะเกษ ในฐานะผู้อำนวยการศูนย์ป้องกันและบรรเทาสาธารณภัยจังหวัดศรีสะเกษ ลงพื้นที่ตรวจติดตามเหตุพนังกั้นน้ำขาดบนเส้นทางแยกจากถนนสายราษีไศล -โพนทราย ไปยังบ้านดงเค็ง ตำบลหนองบัวดง อำเภอศิลาลาด โดยมี นางผ่องศรี แซ่จึง สมาชิกสภาผู้แทนราษฎรจังหวัดศรีสะเกษ เขต 8 นายภานรินทร์ ภาณุพินทุ ผู้อำนวยการโครงการส่งน้ำและบำรุงรักษามูลล่าง ผู้แทนนายอำเภอราษีไศล นายจรูณ สาลีวัน สมาชิกสภาองค์การบริหารส่วนจังหวัด นายกองค์การบริหารส่วนตำบลด่าน กำนัน ผู้ใหญ่บ้าน เจ้าหน้าที่ตำรวจ และหน่วยงานเกี่ยวข้องร่วมตรวจเยี่ยม
นายวัฒนา พุฒิชาติ ผู้ว่าราชการจังหวัดศรีสะเกษ กล่าวว่า เหตุพนังกั้นน้ำขาดดังกล่าวเกิดจากในช่วงนี้ฝนตกหนัก ทำให้แม่น้ำมูลล้นตลิ่ง มวลน้ำเข้าปะทะแนวพนังกั้นน้ำทำให้เกิดความเสียหายประมาณ 130 เมตร และยังส่งผลทำให้น้ำทะลักจากลำน้ำเสียวเข้าท่วมพื้นที่เกษตรกรรมของราษฎรในพื้นที่บ้านหนองแห้ว ตำบลด่าน อำเภอราษีไศล และมีพื้นที่ได้รับความเสียหายจากน้ำท่วมรวม 4,000 ไร่ 1 ตำบล 6 หมู่บ้าน 200 ครัวเรือน ประชาชนได้รับความเดือดร้อนกว่า 2,000 คน ซึ่งประชาชนทั้งหมดได้อพยพโดยอาศัยกับญาติๆ ในพื้นที่บริเวณใกล้เคียง และอำเภอได้จัดจุดพักพิงชั่วคราว 3 จุด คือ วัดบ้านด่าน โรงเรียนบ่านด่าน และ ที่ทำการองค์การบริหารส่วนตำบล ขณะนี้ ทุกภาคส่วนได้ระดมเครื่องจักร ในการซ่อมพนังกันน้ำ คาดการณ์ว่าหากไม่มีมวลน้ำเข้ามาเพิ่มเติม สถานการณ์จะคลี่คลายภายใน 2 วัน
นายวัฒนา พุฒิชาติ ผู้ว่าราชการจังหวัดศรีสะเกษ กล่าวเพิ่มเติมว่า นอกจากนี้ มวลน้ำยังได้ไหลผ่านท่อลอดข้ามไปยังพื้นที่เกษตรกรรมฝั่งทิศใต้ของถนนเส้น ทางหลวงหมายเลข 2086 (ถนนเชื่อมระหว่างอำเภอราษีไศล จังหวัดศรีสะเกษ - อำเภอโพนทราย จังหวัดร้อยเอ็ด) ซึ่งเป็นเหตุให้เสาไฟฟ้าล้ม จำนวน 3 จุด โดยขณะนี้ การไฟฟ้าส่วนภูมิภาคได้ตัดกระแสไฟฟ้าแล้วและอยู่ระหว่างเร่งดำเนินการแก้ไขให้สามารถใช้การได้โดยเร็ว อีกทั้ง ได้รับความร่วมมือจากโครงการส่งน้ำและบำรุงรักษามูลกลาง ในการบูรณาการร่วมกับอำเภอ องค์กรปกครองส่วนท้องถิ่น กำนัน ผู้ใหญ่บ้าน และประชาชนทุกภาคส่วน เร่งรัดดำเนินการป้องกันการไหลทะลักของน้ำ รวมทั้งซ่อมแซมส่วนที่เสียหายให้กลับคืนสู่สภาพปกติโดยเร็วเพื่อป้องกันความเสียหายในพื้นที่เกษตรกรรม อีกทั้ง ได้มีการแจ้งเตือนประชาชนให้ระมัดระวังอันตรายจากการสัญจรในเส้นทางดังกล่าวแล้ว ทั้งนี้ จังหวัดศรีสะเกษจะได้วางแผนในการให้ความช่วยเหลือและฟื้นฟู เพื่อให้พี่น้องประชาชนกลับมาใช้ชีวิตได้ตามปกติต่อไป สำหรับพื้นที่ที่มีปัญหาอุทกภัยสามารถแจ้งขอความช่วยเหลือผ่านสายด่วนนิรภัย กรมป้องกันและบรรเทาสาธารณภัย 1784 โทรฟรีตลอด 24 ชั่วโมง
วันอังคารที่ 25 ตุลาคม 2565
ครม. มีมติเห็นชอบร่างบันทึกความเข้าใจว่าด้วยความร่วมมือด้านไปรษณีย์ โทรคมนาคม เทคโนโลยีสารสนเทศและการสื่อสาร และเทคโนโลยีดิจิทัล ระหว่างไทยและสปป.ลาว พัฒนาความสัมพันธ์
ครม. มีมติเห็นชอบร่างบันทึกความเข้าใจว่าด้วยความร่วมมือด้านไปรษณีย์ โทรคมนาคม เทคโนโลยีสารสนเทศและการสื่อสาร และเทคโนโลยีดิจิทัล ระหว่างไทยและสปป.ลาว พัฒนาความสัมพันธ์และความร่วมมือในระยะยาวและยั่งยืน
น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยผลการประชุมคณะรัฐมนตรี (ครม.) เมื่อวันที่ 25 ตุลาคม 2565 ว่า ครม.มีมติเห็นชอบร่างบันทึกความเข้าใจว่าด้วยความร่วมมือด้านไปรษณีย์ โทรคมนาคม เทคโนโลยีสารสนเทศและการสื่อสาร และเทคโนโลยีดิจิทัล ระหว่างกระทรวงดิจิทัลเพื่อเศรษฐกิจและสังคมของไทยและกระทรวงเทคโนโลยีและการสื่อสารแห่ง สปป.ลาว ตามที่กระทรวงดิจิทัลเพื่อเศรษฐกิจและสังคมเสนอ เพื่อเดินหน้าพัฒนาความร่วมมือด้านไปรษณีย์ โทรคมนาคม เทคโนโลยีสารสนเทศและการสื่อสาร และเทคโนโลยีดิจิทัล ที่มีขอบเขตความร่วมมือ จำนวน 15 ด้าน ซึ่งจะเป็นการส่งเสริมการพัฒนาด้านไปรษณีย์โทรคมนาคม เทคโนโลยีสารสนเทศและการสื่อสารและเทคโนโลยีดิจิทัลบนพื้นฐานของความเท่าเทียม ต่างตอบแทนและผลประโยชน์ร่วมกัน และเป็นการพัฒนาความสัมพันธ์และความร่วมมือในระยะยาวและยั่งยืน
น.ส.ทิพานัน กล่าวว่า ขอบเขตความร่วมมือทั้ง 15 ด้านประกอบด้วย 1.ด้านไปรษณีย์ โทรคมนาคม เทคโนโลยีสารสนเทศและการสื่อสาร และเทคโนโลยีดิจิทัล 2.รัฐบาลดิจิทัล 3.เศรษฐกิจดิจิทัล 4.เมืองอัจฉริยะ 5.ทักษะด้านดิจิทัล 6.ธุรกรรมทางอิเล็กทรอนิกส์ 7.ความมั่นคงปลอดภัยทางไซเบอร์ 8.การส่งเสริมและพัฒนาอุตสาหกรรมไอซีที โทรคมนาคม และดิจิทัล ได้แก่ ฮาร์ดแวร์ ซอฟต์แวร์ ดิจิทัลคอนแทนต์ (Digital content) และการบริการที่เกี่ยวข้อง 9.โครงสร้างพื้นฐานด้านบรอดแบนด์ และการพัฒนา การให้บริการ 10.นวัตกรรมด้านไอซีทีและเทคโนโลยีดิจิทัล เช่น การจัดทำข้อมูลขนาดใหญ่ (Big data) อินเทอร์เน็ตเพื่อสรรพสิ่ง [Internet of Things (IoT)] และคลาวด์คอมพิวติ้ง (Cloud computing) 11.โอกาสด้านดิจิทัล เช่น การรู้เท่าทันดิจิทัล (Digital literacy) การใช้เทคโนโลยีดิจิทัลส่งเสริมโอกาสและศักยภาพของประชาชน (Digital inclusion) และพาณิชย์อิเล็กทรอนิกส์(e-Commerce) 12.การวิจัย พัฒนาและนวัตกรรมในด้านไปรษณีย์ โทรคมนาคม เทคโนโลยีสารสนเทศและการสื่อสาร และเทคโนโลยีดิจิทัล 13.การแลกเปลี่ยนความรู้และประสบการณ์ รวมถึงความร่วมมือและความช่วยเหลือในด้านการพัฒนาทรัพยากรมนุษย์ 14.ส่งเสริมและอำนวยความสะดวกให้แก่วิสาหกิจเพื่อสร้างความร่วมมือด้านไปรษณีย์ โทรคมนาคม เทคโนโลยีสารสนเทศและการสื่อสาร และเทคโนโลยีดิจิทัล และ 15.สาขาอื่นๆ
“เพื่อให้บรรลุเป้าหมายพัฒนาความสัมพันธ์และความร่วมมือในระยะยาวและยั่งยืน รูปแบบการดำเนินความร่วมมือจะประกอบด้วย การแลกเปลี่ยนข้อมูลเกี่ยวกับความสำเร็จ ความก้าวหน้าและแผนการพัฒนา การแลกเปลี่ยนการเยือน การประชุม และการหารือ รวมถึงการแลกเปลี่ยนผู้เชี่ยวชาญและผู้แทนที่เกี่ยวข้อง จะมีการดำเนินโครงการ ความร่วมมือ (Joint projects) ในด้านต่าง ๆ และมีการอำนวยความสะดวกให้แก่ธุรกิจ Start-ups ในด้านไอซีที และเทคโนโลยีดิจิทัล นอกจากนี้จะมีการจัดนิทรรศการ โครงการฝึกอบรม ประชุมเชิงปฏิบัติการ และสัมมนา และรูปแบบความร่วมมืออื่น ๆ ตามที่ตกลงร่วมกัน” น.ส.ทิพานัน กล่าว
วันจันทร์ที่ 5 กันยายน 2565
โฆษกรัฐบาลเผย รัฐบาลให้ความสำคัญ 12 อุตสาหกรรมเป้าหมาย ครึ่งปีแรก 2565 รัฐบาลส่งเสริมแล้ว 309 โครงการ มูลค่ารวม 131,580 ล้านบาท
โฆษกรัฐบาลเผย รัฐบาลให้ความสำคัญ 12 อุตสาหกรรมเป้าหมาย ครึ่งปีแรก 2565 รัฐบาลส่งเสริมแล้ว 309 โครงการ มูลค่ารวม 131,580 ล้านบาท อุตสาหกรรมการเกษตรและแปรรูปอาหารจำนวนโครงการมากเป็นอันดับหนึ่ง ด้านอุตสาหกรรมยานยนต์และชิ้นส่วน มูลค่าเงินลงทุนสูงสุด
วันที่ 5 กันยายน 2565 นายอนุชา บูรพชัยศรี รองเลขาธิการนายกรัฐมนตรี ปฏิบัติหน้าที่โฆษกประจำสำนักนายกรัฐมนตรี เปิดเผยว่า ตามที่รัฐบาลมีนโยบายส่งเสริมการลงทุนในประเทศ โดยเน้นการสนับสนุนการลงทุนใน 12 อุตสาหกรรมเป้าหมาย (New S-Curve) รวมทั้งสร้างแรงจูงใจดึงดูดนักลงทุนจากต่างประเทศเข้ามาลงทุนในประเทศให้มากขึ้นนั้น ในเดือนมกราคม-มิถุนายน 2565 มีการขอรับการส่งเสริมในอุตสาหกรรมเป้าหมาย โดยอุตสาหกรรมการเกษตรและแปรรูปอาหารมีจำนวนโครงการสูงสุด และอุตสาหกรรมยานยนต์และชิ้นส่วนมีมูลค่าเงินลงทุนสูงที่สุด
นายอนุชากล่าวว่า ในเดือนมกราคม-มิถุนายน 2565 มีโครงการที่ได้รับอนุมัติให้การส่งเสริม จำนวน 750 โครงการ และมีมูลค่าเงินลงทุนรวม 375,670 ล้านบาท โดยเป็นการอนุมัติให้การส่งเสริมการลงทุนใน 12 อุตสาหกรรมเป้าหมาย จำนวน 309 โครงการ จาก 5 อุตสาหกรรมเดิมที่เป็นเป้าหมาย (ยานยนต์และชิ้นส่วน, เครื่องใช้ไฟฟ้าและอิเล็กทรอนิกส์, การเกษตรและแปรรูปอาหาร, ปิโตรเคมีและเคมีภัณฑ์, การท่องเที่ยว) และ 7 อุตสาหกรรมใหม่ที่เป็นเป้าหมาย (ดิจิทัล, การแพทย์, เทคโนโลยีชีวภาพ, ระบบอัตโนมัติและหุ่นยนต์, อากาศยาน, พัฒนาทรัพยากรมนุษย์และการศึกษา, ป้องกันประเทศ) คิดเป็นร้อยละ 41 ของจำนวนโครงการที่ได้รับอนุมัติให้การส่งเสริมทั้งสิ้น มีมูลค่ารวม 131,580 ล้านบาท คิดเป็นร้อยละ 35 ของมูลค่าการอนุมัติให้การส่งเสริมทั้งหมด โดยจำนวนโครงการส่วนใหญ่ เป็นการลงทุนในอุตสาหกรรมการเกษตรและแปรรูปอาหาร มีจำนวนโครงการสูงที่สุด (80 โครงการ) รองลงมาคือ อุตสาหกรรมดิจิทัล (72 โครงการ) ส่วนมูลค่าการลงทุนจะเห็นได้ว่าอุตสาหกรรมยานยนต์และชิ้นส่วนมีมูลค่าเงินลงทุนสูงที่สุด (40,260 ล้านบาท) รองลงมาคือ อุตสาหกรรมเครื่องใช้ไฟฟ้าและอิเล็กทรอนิกส์ (34,080 ล้านบาท)
สำหรับอุตสาหกรรมการเกษตรและแปรรูปอาหาร ที่มีการอนุมัติให้การส่งเสริมเป็นจำนวนโครงการสูงที่สุด 80 โครงการ เงินลงทุนรวม 24,620 ล้านบาท เช่น กิจการผลิตอาหารสัตว์หรือส่วนผสมอาหารสัตว์ 14 โครงการ เงินลงทุน 10,995 ล้านบาท เป็นต้น ขณะที่อุตสาหกรรมยานยนต์และชิ้นส่วน ที่มีการอนุมัติให้การส่งเสริม 43 โครงการ เงินลงทุนรวมสูงที่สุดคือ 40,260 ล้านบาท เช่น กิจการผลิตรถยนต์ไฟฟ้า Battery Electric Vehicle (BEV), Plug-in Hybrid Electric Vehicle (PHEV) และ Hybrid Electric Vehicle (HEV) 1 โครงการ เงินลงทุน 36,100 ล้านบาท เป็นต้น
“รัฐบาลให้ความสำคัญกับอุตสาหกรรมเป้าหมายตามนโยบายของรัฐบาล ซึ่งจะช่วยสร้างความเข้มแข็ง นำไปสู่การพัฒนาประเทศในอนาคต ส่งผลให้ประเทศไทยมีขีดความสามารถแข่งขันได้กับต่างประเทศ ซึ่งทุกฝ่ายที่เกี่ยวข้องจะเร่งขับเคลื่อนให้ไปสู่เป้าหมายที่กำหนดไว้ โดยโครงการที่ได้รับอนุมัติให้การส่งเสริมในเดือนมกราคม-มิถุนายน 2565 คาดว่าจะทำให้มูลค่าส่งออกของประเทศเพิ่มขึ้นประมาณ 384,430 ล้านบาทต่อปี สร้างการเติบโตและความมั่นคงทางเศรษฐกิจให้ไทยในอนาคตอย่างต่อเนื่อง” นายอนุชากล่าว
..........................
วันอังคารที่ 25 ตุลาคม 2565
ครม. ไฟเขียวกำหนด 4 ตำบลใน อ.ปะทิว จ.ชุมพร เป็นเขตคุ้มครองสิ่งแวดล้อม ป้องกันการเสื่อมโทรม
.....
ที่ประชุม ครม. (25 ต.ค. 65) เห็นชอบร่างประกาศกระทรวงทรัพยากรธรรมชาติและสิ่งแวดล้อม เรื่อง กำหนดเขตพื้นที่และมาตรการคุ้มครองสิ่งแวดล้อม ในบริเวณพื้นที่ ต.ปากคลอง ต.ชุมโค ต.บางสน และ ต.สะพลี อ.ปะทิว จ.ชุมพร พ.ศ. ….
.
ร่างประกาศกระทรวงฯ ดังกล่าว จะช่วย “รักษาคุณภาพ” ของทรัพยากรธรรมชาติและสิ่งแวดล้อมในพื้นที่ชายฝั่งทะเลที่มีเอกลักษณ์ด้านกายภาพเป็นการเฉพาะ ซึ่งเป็นแหล่งอาศัย แหล่งอาหารของสัตว์หายาก รวมทั้งเป็นแหล่งท่องเที่ยวที่สำคัญ
.
สำหรับมาตรการคุ้มครองที่สำคัญ เช่น
• บริเวณที่ 1 พื้นที่ชายหาดที่อยู่ในท้องที่ดังกล่าวและทะเลที่อยู่ถัดออกไปจากชายหาด ระยะ 5,400 เมตร ห้ามทำการประมงโดยใช้เครื่องมือต่าง ๆ และห้ามก่อสร้างอาคารทุกชนิด
• บริเวณที่ 2 พื้นที่แนวสันทราย ห้ามขุด ถม หรือเปลี่ยนแปลงสภาพธรรมชาติของพื้นที่บริเวณแนวสันทราย
• บริเวณที่ 3 พื้นที่ภายในเขตท้องที่ดังกล่าว รวมทั้งพื้นที่เกาะต่าง ๆ ที่อยู่แนวเขตพื้นที่ควบคุมการใช้เครื่องมือทำการประมง ห้ามก่อสร้างอาคารทุกชนิดในพื้นที่ที่วัดจากแนวชายฝั่งทะเลเข้าไปในแผ่นดิน ระยะ 20 เมตร
.
ทั้งนี้ ครม. ยัง “เห็นควร” ให้ ก.ทรัพยากรธรรมชาติฯ ดำเนินการปรับปรุงมาตรการคุ้มครองสิ่งแวดล้อมตามร่างประกาศในเรื่องนี้ เพื่อไม่ให้มีความทับซ้อนหรือขัดแย้งกั ร่างประกาศกำหนดเขตพื้นที่ ต.ชุมโค อ.ปะทิว จ.ชุมพร ซึ่งเป็นพื้นที่ใช้มาตรการในการป้องกันการกัดเซาะชายฝั่ง พ.ศ. .... เนื่องจาก “เป็นกฎหมายเฉพาะ” และอยู่ระหว่างเสนอ ครม.
#ไทยคู่ฟ้า#สื่อสารรัฐบาลไทย
-------------------
วันศุกร์ที่ 7 ตุลาคม 2565
ท่าอากาศยานสุวรรณภูมิเปิดให้ผู้โดยสาร ผู้ใช้บริการ จอดรถฟรี 6 วัน ระหว่างวันที่ 12 - 17 ตุลาคม 2565 ณ ลานจอดรถระยะยาวโซน C
...
ท่าอากาศยานสุวรรณภูมิเปิดให้ผู้โดยสาร ผู้ใช้บริการ จอดรถฟรี 6 วัน ระหว่างวันที่ 12 - 17 ตุลาคม 2565 ณ ลานจอดรถระยะยาวโซน C
ท่าอากาศยานสุวรรณภูมิ (ทสภ.) กระทรวงคมนาคม ได้ทำการยกเว้นอัตราค่าบริการจอดรถที่ลานจอดรถระยะยาว (Long Term Parking) โซน C ซึ่งสามารถจอดรถได้จำนวน 718 คัน ในช่วงวันหยุดยาว วันคล้ายวันสวรรคต พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร วันที่ 13 ตุลาคม 2565 และ วันหยุดราชการกรณีพิเศษ วันที่ 14 ตุลาคม 2565 ผู้โดยสาร ผู้ใช้บริการสามารถนำรถยนต์เข้ามาจอดฟรี ระหว่างวันที่ 12 - 17 ตุลาคม 2565 ตั้งแต่เวลา 00.01 น. ของวันพุธที่ 12 ตุลาคม 2565 ถึงเวลา 24.00 น. ของวันจันทร์ที่ 17 ตุลาคม 2565 รวมทั้งสิ้น 6 วัน
ทั้งนี้ ทสภ. ได้จัดรถ Shuttle Bus สาย A วิ่งให้บริการรับ - ส่งเพื่ออำนวยความสะดวกแก่ผู้โดยสาร ระหว่างลานจอดรถระยะยาวโซน C และอาคารผู้โดยสารทุก ๆ 15 นาที ตลอด 24 ชั่วโมง โดยไม่เสียค่าใช้จ่าย โดยรถ Shuttle Bus สาย A จะเริ่มวิ่งจากศูนย์การขนส่งสาธารณะ (Public Transportation Center) ไปยังลานจอดรถระยะยาวโซน C และแวะจอดรับ - ส่งตามจุดต่าง ๆ ก่อนจะไปจอดที่อาคารผู้โดยสารตรงชั้น 1 ประตู 3 และประตู 8 จากนั้นจะวนไปที่ลานจอดรถระยะยาวโซน A และกลับเข้าสู่ศูนย์การขนส่งสาธารณะ
ทสภ. ขอความร่วมมือผู้โดยสารที่เดินทางในเที่ยวบินระหว่างประเทศควรเผื่อเวลาก่อนการเดินทางประมาณ 3 ชั่วโมง และเที่ยวบินภายในประเทศควรเผื่อเวลาก่อนการเดินทางประมาณ 2 ชั่วโมง หากผู้โดยสารต้องการสอบถามข้อมูลเพิ่มเติมสามารถติดต่อได้ที่ ศูนย์ปฏิบัติการอาคารจอดรถ หมายเลขโทรศัพท์ 0 2132 9511 ตลอด 24 ชั่วโมง หรือ AOT Contact Center หมายเลขโทรศัพท์ 1722 ตลอด 24 ชั่วโมง
วันอังคารที่ 25 ตุลาคม 2565
รมว.พม. ย้ำศูนย์ช่วยเหลือสังคมตำบล ดูแลทุกคนจากพึ่งพาสู่พอเพียงและยั่งยืน โดยไม่ทิ้งใครไว้ข้างหลัง
รมว.พม. ย้ำศูนย์ช่วยเหลือสังคมตำบล ดูแลทุกคนจากพึ่งพาสู่พอเพียงและยั่งยืน โดยไม่ทิ้งใครไว้ข้างหลัง
เมื่อวันที่ 22 ต.ค. 65เวลา 14.00 น. นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) ลงพื้นที่จังหวัดพิษณุโลก เพื่อประชุมติดตามความก้าวหน้า รับฟังปัญหา อุปสรรค และให้คำแนะนำ เพื่อพัฒนาและเพิ่มประสิทธิภาพในการดำเนินงานของศูนย์ช่วยเหลือสังคมตำบลบ้านน้อยซุ้มขี้เหล็ก ณ ที่ทำการผู้ใหญ่บ้าน หมู่ที่ 8 ตำบลบ้านน้อยซุ้มขี้เหล็ก อำเภอเนินมะปราง จากนั้น เดินทางไปประชุมติดตามความก้าวหน้าในการดำเนินงานของศูนย์ช่วยเหลือสังคมตำบลไทรย้อย ณ เทศบาลตำบลไทรย้อย อำเภอเนินมะปราง โดยมีนายอนุกูล ปีดแก้ว ปลัดกระทรวงการพัฒนาสังคมและความมั่นคงของมนุษย์ (ปลัด พม.) พร้อมด้วยผู้บริหารกระทรวง พม. พัฒนาสังคมและความมั่นคงของมนุษย์จังหวัดพิษณุโลกพร้อมด้วยผู้แทนทีม One Home พม. ผู้บริหารหน่วยงานท้องถิ่น ผู้แทนภาคีเครือข่าย และอาสาสมัครพัฒนาสังคมและความมั่นคงของมนุษย์ (อพม.) ในพื้นที่ เข้าร่วมประชุม
นายจุติ กล่าวว่า กระทรวงมีความคิดในการจัดตั้งศูนย์ช่วยเหลือสังคมตำบลมาตั้งแต่ปี 2547 นับเป็นความคิดที่ก้าวหน้ามาก ซึ่งปัจจุบัน ปัญหาสังคมเปลี่ยนแปลงไปเร็วมาก และศูนย์ฯ จะช่วยแก้ปัญหาของพี่น้องประชาชนได้อย่างแท้จริง ด้วยแนวคิดของการพึ่งตนเองและการดูแลซึ่งกันและกัน เพราะรู้ถึงปัญหาของตัวเองมากที่สุด และจะได้รับการแก้ปัญหาทั้งหมด โดยพ่อบ้านระดับอำเภอ คือนายอำเภอ ถ้าการแก้ปัญหาเกินระดับอำเภอ ต้องไปขอความช่วยเหลือที่พ่อบ้านระดับจังหวัดคือ ผู้ว่าราชการจังหวัด แต่วันนี้ เรามีกระทรวง พม. คือ ศูนย์ช่วยเหลือสังคมตำบล ซึ่งมีหน้าที่ทำให้ทุกคนมีความสุขและมีคุณภาพชีวิตที่ดีขึ้น และที่สำคัญที่สุดคือ กระทรวง พม. จะไม่ทิ้งใครไว้ข้างหลัง ไม่ว่าจะยากจน ลำบาก เราจะต้องเข้ามาดูแลทุกคน จากการพึ่งพามาสู่ความพอเพียง และจากความพอเพียงมาสู่ความยั่งยืน เพราะกระทรวง พม. เป็นหน่วยงานราชการที่มีความยั่งยืนและมีความรับผิดชอบตามกฎหมาย
นายจุติ กล่าวเพิ่มเติมว่า ศูนย์ช่วยเหลือสังคมตำบลบ้านน้อยซุ้มขี้เหล็ก เป็นศูนย์กลางการบูรณาการดูแลช่วยเหลือพี่น้องประชาชนในพื้นที่ 12 หมู่บ้าน ซึ่งมีผู้สูงอายุ 1,575 คน คนพิการ 337 คน ผู้ป่วยติดเตียง 15 คน และครอบครัวเลี้ยงเดี่ยว 90 ครอบครัว ในขณะที่ ศูนย์ช่วยเหลือสังคมตำบลไทรย้อยให้การดูแลช่วยเหลือพี่น้องประชาชนในพื้นที่ 17 หมู่บ้าน ซึ่งมีผู้สูงอายุ 1,640 คน คนพิการ 299 คน ผู้ป่วยติดเตียง 16 คน และครอบครัวเลี้ยงเดี่ยว 67 ครอบครัว ทั้งนี้ ได้มีการหารือร่วมกันเพื่อแก้ปัญหาในพื้นที่ไม่ว่าจะเป็นปัญหาที่ดินไม่มีเอกสารสิทธิ์ หนี้สินครัวเรือน ยาเสพติด การว่างงาน ต้นทุนการผลิตการเกษตรที่สูง และสุขภาพในชุมชน โดยประชาชนมีความต้องการความช่วยเหลือในเรื่องเอกสารสิทธิ์ในที่ดินทำกิน การตั้งกองทุนฟื้นฟูเพื่อลดภาระหนี้สิน การลดต้นทุนในการผลิตการเกษตร การส่งเสริมด้านสุขภาพของคนทุกช่วงวัย และการแก้ไขปัญหายาเสพติดอย่างยั่งยืน
วันอังคารที่ 30 สิงหาคม 2565
คณะกรรมตรวจสอบและประเมินผล ก.ดิจิทัล หนุนโครงการพัฒนาฟาร์มโคนมคุณภาพสูงเพื่อการเติบโตอย่างยั่งยืน ใน จ.สระบุรี เป็นต้นแบบโครงสร้างเกษตรกรในประเทศ
คณะกรรมตรวจสอบและประเมินผล ก.ดิจิทัล หนุนโครงการพัฒนาฟาร์มโคนมคุณภาพสูงเพื่อการเติบโตอย่างยั่งยืน ใน จ.สระบุรี เป็นต้นแบบโครงสร้างเกษตรกรในประเทศ
“คณะกรรมตรวจสอบและประเมินผล ก.ดิจิทัล หนุนโครงการพัฒนาฟาร์มโคนมคุณภาพสูงเพื่อการเติบโตอย่างยั่งยืน ใน จ.สระบุรี เป็นต้นแบบโครงสร้างเกษตรกรในประเทศ หลังนำระบบซอฟต์แวร์สร้างระบบ Big Data กิจการโคนมแบบครบวงจร สร้างความเข้มแข็งและลดความเหลื่อมล้ำให้เกษตรกรไทย
เมื่อวันที่ 25-27 สิงหาคม 2565 นางจีราวรรณ บุญเพิ่ม ประธานกรรมการตรวจสอบและประเมินผลประจำกระทรวงดิจิทัลเพื่อเศรษฐกิจและสังคม (ค.ต.ป.ดศ.) เป็นประธานการประชุม ค.ต.ป.ดศ. ครั้งที่ 8/2565 พร้อมนำคณะกรรมการฯ ลงพื้นที่ติดตามตรวจสอบและประเมินผลการดำเนินงานโครงการตามประเด็นการตรวจสอบและประเมินผลภาคราชการ ประจำปี 2565 ในพื้นที่จังหวัดสระบุรีและจังหวัดนครราชสีมา
ในระหว่างลงพื้นที่ได้มีการประชุมร่วมกับหัวหน้าหน่วยงานสังกัดกระทรวงฯ ได้แก่ สำนักงานสถิติจังหวัดนครราชสีมา สถานีอุตุนิยมวิทยานครราชสีมา สำนักงานไปรษณีย์เขต 3 นครราชสีมา สำนักงานบริการลูกค้า บมจ.โทรคมนาคมแห่งชาติ จังหวัดนครราชสีมา และสำนักงานส่งเสริมเศรษฐกิจดิจิทัล (สาขาภาคอีสานตอนล่าง) เพื่อติดตามผลการดำเนินงานโครงการฯ ตามประเด็นการตรวจสอบและประเมินผลภาคราชการ ประจำปี 2565 และโครงการอื่นที่สำคัญของกระทรวงดิจิทัลฯ รวมทั้งรับฟังปัญหา/อุปสรรคในการดำเนินงานโครงการสำคัญต่าง ๆ
จากนั้นคณะฯ เดินทางตรวจเยี่ยม โครงการพัฒนาฟาร์มโคนมคุณภาพสูงเพื่อการเติบโตอย่างยั่งยืน (การประยุกต์ใช้ระบบ Zyan Dairy) ณ บริษัท แดรี่โฮม วิสาหกิจ เพื่อสังคม จำกัด อำเภอมวกเหล็ก จังหวัดสระบุรี ซึ่งสำนักงานส่งเสริมเศรษฐกิจดิจิทัล (สศด./ดีป้า) ให้การส่งเสริมสนับสนุนการใช้ระบบซอฟต์แวร์เป็นระบบหลักในการสร้างระบบ Big Data ในกิจการโคนม เพื่อรวบรวมข้อมูลเกี่ยวกับโคนมในฟาร์ม ข้อมูลปริมาณและคุณภาพนมจากศูนย์รับน้ำนม เป็นช่องทางให้เกษตรกรกรอกข้อมูลเกี่ยวกับโค ฟาร์ม ประกอบด้วย 2 ระบบ คือ ระบบบริหารการจัดการฟาร์ม (Zyan Dairy) และระบบจัดการศูนย์รวบรวมน้ำนมดิบ (Zyan MCC)
การใช้ระบบดังกล่าวสามารถช่วยลดค่าใช้จ่ายด้านแรงงาน ลดความสูญเสียจากข้อมูลที่ผิดพลาด เพิ่มราคาน้ำนมดิบขึ้นอีกจากมาตรฐานคุณภาพ และช่วยประหยัดกระดาษที่ต้องใช้ในการเขียนบิลปริมาณน้ำนมดิบให้แก่เกษตรกร รวมทั้งลดความผิดพลาดจากการเขียนบิล ลดการทุจริตในการบวกเพิ่มปริมาณน้ำนมดิบที่ไม่เป็นจริง สามารถดูข้อมูลผ่านแอปพลิเคชันเซียนแดรี่ฟาร์มของเกษตรกรทั้งรายวันและข้อมูลสถิติการส่งน้ำนมดิบรายเดือน/รายปีแบบย้อนหลังได้ด้วย
ทั้งนี้ ค.ต.ป.ดศ. เห็นว่า โครงการพัฒนาฟาร์มโคนมคุณภาพสูงเพื่อการเติบโตอย่างยั่งยืน เป็นระบบครบวงจร มีความเข้มแข็งจากกลุ่มเกษตรกรรวมตัวกันเป็นวิสาหกิจชุมชน ซึ่งควรได้รับการส่งเสริมและสนับสนุนให้เป็นต้นแบบโครงสร้างเกษตรกรในประเทศ รวมทั้งควรนำเสนอภาพความสำเร็จนี้ให้ผู้กำหนดนโยบายในระดับประเทศได้รับทราบ โดยการจัดทำรายงานสรุปผลการดำเนินงานโครงการฯ ควรมีการกำหนด Key Success ให้ชัดเจน ระบุถึงปัญหา/อุปสรรค ข้อเสนอแนะ และแนวทางที่จะนำไปพัฒนาต่อยอดขยายผลในระยะต่อไปด้วย
************************
วันศุกร์ที่ 21 ตุลาคม 2565
ปลัดฯ ณัฐพล" เคาะแนวทางการดำเนินงาน ปี 66 มุ่งเป้า 4 มิติ โรงงาน ประชาชน สิ่งแวดล้อม และกระจายรายได้
ปลัดฯ ณัฐพล" เคาะแนวทางการดำเนินงาน ปี 66 มุ่งเป้า 4 มิติ โรงงาน ประชาชน สิ่งแวดล้อม และกระจายรายได้
วันที่ 19 ตุลาคม 2565 ดร.ณัฐพล รังสิตพล ปลัดกระทรวงอุตสาหกรรม เป็นประธานการประชุมชี้แจงแผนปฏิบัติการพร้อมมอบนโยบายการดำเนินงานของสำนักงานปลัดกระทรวงอุตสาหกรรม (สปอ.) ประจำปีงบประมาณ พ.ศ. 2566 โดยเน้นย้ำการดำเนินงานภายใต้ 4 มิติ ได้แก่ 1. การสร้างความสำเร็จให้ธุรกิจ 2. การดูแลประชาชนโดยรอบโรงงานอุตสาหกรรม 3. การดูแลรักษาสิ่งแวดล้อม และ 4. การกระจายรายได้ให้กับประชาชน
ทั้งนี้ ได้มอบหมายให้หน่วยงานส่วนกลางและส่วนภูมิภาค ภายใต้การกำกับดูแลของ สปอ. เร่งดำเนินการโครงการต่าง ๆ ประจำปี 2566 อาทิ โครงการแปรรูปสินค้าเกษตรอุตสาหกรรม 1 จังหวัด 1 ชุมชน การส่งเสริมพัฒนาศักยภาพของอุตสาหกรรมในภูมิภาค การสร้างและพัฒนาเครือข่ายอุตสาหกรรมรักษ์สิ่งแวดล้อม การส่งเสริมและพัฒนาอุตสาหกรรมที่ยั่งยืนตามแนวคิด BCG และการยกระดับพืชสมุนไพรไทยเพื่อเข้าสู่อุตสาหกรรมอาหารฟังก์ชั่นและส่วนผสมอาหารฟังก์ชั่น เป็นต้น สำหรับการดำเนินงานดังกล่าว มุ่งเน้นการเชื่อมโยงให้สอดคล้องกับนโยบาย 4 มิติ และเป็นไปตามเป้าหมายอย่างมีประสิทธิภาพในทิศทางเดียวกัน โดยมีผู้อำนวยการกองจากส่วนกลาง สปอ. อุตสาหกรรมจังหวัด และผู้อำนวยการสถาบันเครือข่าย เข้าร่วมการประชุมกว่า 130 คน ผ่านระบบ Zoom
วันจันทร์ที่ 17 ตุลาคม 2565
ปลัด พม. ร่วมการประชุมคณะมนตรีประชาคมสังคมและวัฒนธรรมอาเซียน ครั้งที่ 28 ที่กัมพูชา
ปลัด พม. ร่วมการประชุมคณะมนตรีประชาคมสังคมและวัฒนธรรมอาเซียน ครั้งที่ 28 ที่กัมพูชา
เมื่อวันที่ 13 ตุลาคม 2565 นายอนุกูล ปีดแก้ว ปลัดกระทรวงการพัฒนาสังคมและความมั่นคงของมนุษย์ (ปลัด พม.) เข้าร่วมการประชุมคณะมนตรีประชาคมสังคมและวัฒนธรรมอาเซียน ครั้งที่ 28 (Twenty-Eighth Meeting of the ASEAN Socio-Cultural Community Council: 28th ASCC Council Meeting) ณ โรงแรมสุขะ ราชอาณาจักรกัมพูชา ทั้งนี้ ได้รับเกียรติเข้าเยี่ยมคารวะสมเด็จอัครมหาเสนาบดีเดโช ฮุน เซน นายกรัฐมนตรีแห่งราชอาณาจักรกัมพูชา ซึ่งได้ให้เกียรติมาเป็นประธานในพิธีเปิดการประชุมอย่างเป็นทางการ
นายอนุกูล กล่าวว่า สำหรับการประชุมคณะมนตรีประชาคมสังคมและวัฒนธรรมอาเซียน ครั้งที่ 28 ที่ประชุมได้พิจารณาเอกสารผลลัพธ์รวม 31 ฉบับ ที่จะเสนอต่อผู้นำอาเซียน เพื่อรับรองและรับทราบในการประชุมสุดยอดอาเซียน ครั้งที่ 40 และ 41 ซึ่งจะจัดในเดือนพฤศจิกายน 2565 ทั้งนี้ ตนได้กล่าวเน้นย้ำถึงความก้าวหน้าของการดำเนินงานของคณะกรรมการอาเซียนด้านสตรี (ACW) คณะกรรมาธิการอาเซียนว่าด้วยการส่งเสริมและคุ้มครองสิทธิสตรีและสิทธิเด็ก (ACWC) เจ้าหน้าที่อาวุโสอาเซียนด้านแรงงาน(SLOM) และเจ้าหน้าที่อาวุโสอาเซียนด้านสวัสดิการสังคมและการพัฒนา (SOMSWD) ซึ่งได้รับรองและรับทราบเอกสารผลลัพธ์สำคัญต่างๆ ที่ส่งผลต่อความร่วมมือและความก้าวหน้าในด้านสังคมสงเคราะห์ ตลอดจนการส่งเสริมและคุ้มครองสิทธิที่ดียิ่งขึ้นสำหรับเด็ก สตรี และแรงงานข้ามชาติ นอกจากนี้ ยังได้แสดงความยินดีต่อการดำเนินงานสาขาเยาวชน ในการจัดทำถ้อยแถลงผู้นำอาเซียนว่าด้วยปีเยาวชนอาเซียน พ.ศ. 2565 และการนำข้อเสนอแนะจากการเสวนาเยาวชนอาเซียน ครั้งที่ 1 ณ เมืองเสียมราฐ ราชอาณาจักรกัมพูชา ไปขยายผลเพื่อมุ่งเน้นให้เยาวชนมีส่วนร่วมในกระบวนการตัดสินใจต่าง ๆ
นายอนุกูล กล่าวเพิ่มเติมว่า ตนขอขอบคุณต่อการแสดงความห่วงใยและความเสียใจที่ประเทศต่างๆ มีต่อประเทศไทยถึงเหตุการณ์ความรุนแรงที่เกิดขึ้นที่จังหวัดหนองบัวลำภู และขอแสดงความขอบคุณในนามประเทศไทยต่อ ดาโต๊ะ ลิม จ๊อก ฮอย เลขาธิการอาเซียน เนื่องในโอกาสที่ท่านจะครบวาระการดำรงตำแหน่งในเดือนธันวาคม 2565
วันพฤหัสบดีที่ 8 กันยายน 2565
ปลัด สธ. เปิดการสัมมนาขับเคลื่อนนโยบายการคุ้มครองผู้บริโภคด้านบริการสุขภาพ
ปลัดกระทรวงสาธารณสุข เปิดการสัมมนาขับเคลื่อนนโยบายการคุ้มครองผู้บริโภคด้านบริการสุขภาพสร้างความเข้าใจให้กับบุคลากรในการขับเคลื่อนการดำเนินงานอย่างมีประสิทธิภาพและเกิดประโยชน์สูงสุดเพื่อให้ประชาชนได้รับบริการสุขภาพที่มีมาตรฐานและปลอดภัย
วันนี้ (8 กันยายน 2565) ที่ จังหวัดเชียงใหม่ นายแพทย์เกียรติภูมิ วงศ์รจิต ปลัดกระทรวงสาธารณสุข เป็นประธานเปิดการสัมมนาขับเคลื่อนนโยบายการคุ้มครองผู้บริโภคด้านบริการสุขภาพ โดยมี นายแพทย์ธเรศ กรัษนัยรวิวงศ์ อธิบดีกรมสนับสนุนบริการสุขภาพ ผู้บริหารกระทรวงสาธารณสุข นายแพทย์สาธารณสุขจังหวัด รองนายแพทย์สาธารณสุขจังหวัด บุคลากรสาธารณสุขที่เกี่ยวข้องเข้าร่วมงาน
นายแพทย์เกียรติภูมิกล่าวว่า รัฐบาลได้กำหนดแผนยุทธศาสตร์การพัฒนาประเทศไทยระยะ 20 ปี ด้านบริการสุขภาพ ผลักดันให้ประเทศไทยเป็นศูนย์กลางทางการแพทย์และสุขภาพมูลค่าสูง โดยมีเป้าหมายสำคัญ 4 ประการ คือ 1.สร้างมูลค่าทางเศรษฐกิจจากสินค้าและบริการสุขภาพ 2.องค์ความรู้ด้านการแพทย์และสาธารณสุขมีศักยภาพเอื้อต่อการสร้างมูลค่าเพิ่มในสินค้าและบริการสุขภาพ 3.ประชาชนได้รับความเป็นธรรมในการเข้าถึงบริการสุขภาพ 4.ระบบบริหารจัดการภาวะฉุกเฉินด้านสุขภาพมีความพร้อมรองรับภัยคุกคามสุขภาพ
กระทรวงสาธารณสุข ในฐานะหน่วยงานหลักในการขับเคลื่อนภารกิจดังกล่าว จึงกำหนดพันธกิจในการดำเนินงาน โดยส่งเสริมการพัฒนาระบบบริการสุขภาพสู่เป้าหมายประชาชนแข็งแรง เศรษฐกิจแข็งแรง ประเทศไทยแข็งแรงการพัฒนาขีดความสามารถในการแข่งขัน เพื่อสร้างรายได้เข้าสู่ประเทศ รวมทั้งใช้ทรัพยากรบริการสุขภาพอย่างมีประสิทธิภาพเกิดความยั่งยืน การศึกษาวิจัยพัฒนานวัตกรรมบริการและจัดการความรู้กิจการ ด้านสุขภาพ ตลอดจนการเสริมสร้างความร่วมมือกับเครือข่ายด้านสุขภาพ เพื่อส่งเสริมคุณภาพชีวิตที่ดีของผู้บริโภคการคุ้มครองผู้บริโภคด้านบริการเพื่อสุขภาพ
สำหรับการจัดสัมมนาครั้งนี้ จะเป็นการสร้างความเข้าใจให้กับบุคลากรเพื่อขับเคลื่อนการดำเนินงานคุ้มครองผู้บริโภคด้านระบบบริการสุขภาพได้อย่างมีประสิทธิภาพและเกิดประโยชน์สูงสุด ประชาชนได้รับบริการสุขภาพที่มีมาตรฐานและปลอดภัย โดยกิจกรรมประกอบด้วย การบรรยาย การอภิปราย แลกเปลี่ยนความคิดเห็นเกี่ยวกับกฎหมายการคุ้มครองผู้บริโภค การพัฒนาต้นแบบการดำเนินงานระดับจังหวัด รวมทั้งยกระดับการให้บริการ
ในการขออนุญาตและขึ้นทะเบียนผ่านระบบ BIZ portal และขยายผลการให้บริการครอบคลุมในส่วนภูมิภาครวมถึงการให้บริการข้อมูลสำหรับประชาชนในระบบ Citizen portal
********************************** 8 กันยายน 2565
วันศุกร์ที่ 7 ตุลาคม 2565
กรมเจ้าท่า ร่วมแสดงความยินดี เนื่องในโอกาสวันคล้ายวันสถาปนาสำนักงาน กสทช. ครบรอบ 11 ปี
...
กรมเจ้าท่า ร่วมแสดงความยินดี เนื่องในโอกาสวันคล้ายวันสถาปนาสำนักงาน กสทช. ครบรอบ 11 ปี
วันที่ 7 ตุลาคม 2565 นายสรพงศ์ ไพรฑูรย์พงษ์ รองปลัดกระทรวงคมนาคม รักษาการอธิบดีกรมเจ้าท่า กระทรวงคมนาคม มอบหมายให้ ว่าที่ ร.ต. พริษฐ์วงศ์ เจียมสุชน หัวหน้าฝ่ายประชาสัมพันธ์ เป็นผู้แทนกรมเจ้าท่า เข้าร่วมแสดงความยินดีเนื่องในโอกาสวันคล้ายวันสถาปนาสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ ครบรอบ 11 ปี และร่วมบริจาคเงินสมทบทุนให้แก่กองทุนสวัสดิการ กสทช. เพื่อนำไปใช้เป็นสวัสดิการให้กับบุคลากรของสำนักงาน กสทช. ต่อไป โดยมี พลอากาศโท ดร.ธนพันธุ์ หร่ายเจริญ กรรมการ กสทช. (ด้านกิจการกระจายเสียง) เป็นประธาน ณ ห้องประชุมสายลม 5011 สำนักงาน กสทช. กรุงเทพมหานคร
กสทช. ครบรอบการดำเนินงาน 11 ปี โดย กสทช. ยังคงมุ่งมั่นดำเนินการตามภาระหน้าที่ ด้วยการบริหารคลื่นความถี่ให้เกิดประโยชน์สูงสุด กำกับดูแลกิจการกระจายเสียง กิจการโทรทัศน์ กิจการโทรคมนาคม กิจการดาวเทียม เพื่อให้เกิดการแข่งขันเสรีอย่างเป็นธรรม คุ้มครองผลประโยชน์ประเทศชาติ และประชาชน ให้ได้ใช้บริการที่มีประสิทธิภาพ ทั่วถึงและทั่วไทย
วันพุธที่ 12 ตุลาคม 2565
นายกฯ ประชุมบอร์ดบีโอไอ ย้ำยกระดับ SME Startup และวิสาหกิจชุมชนของไทย ให้พัฒนาอย่างต่อเนื่องเข้มแข็งอย่างยั่งยืน ลงไปสู่เศรษฐกิจฐานรากเกิดประโยชน์กับประชาชนแท้จริง
นายกฯ ประชุมบอร์ดบีโอไอ ย้ำยกระดับ SME Startup และวิสาหกิจชุมชนของไทย ให้พัฒนาอย่างต่อเนื่องเข้มแข็งอย่างยั่งยืน ลงไปสู่เศรษฐกิจฐานรากเกิดประโยชน์กับประชาชนแท้จริง
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า วันนี้ (12 ต.ค.65) เวลา 13.30 น. ณ ตึกภักดีบดินทร์ ทำเนียบรัฐบาล พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานการประชุมคณะกรรมการส่งเสริมการลงทุน ครั้งที่ 5/2565 ร่วมกับหน่วยงานที่เกี่ยวข้อง โดยมีนายสุพัฒนพงษ์ พันธ์มีเชาว์ รองนายกรัฐมนตรีและรัฐมนตรีว่าการกระทรวงพลังงาน เข้าร่วมด้วย
นายกรัฐมนตรีย้ำต่อที่ประชุมว่า รัฐบาลพยายามทำอย่างเต็มที่ในการขับเคลื่อนการส่งเสริมการลงทุนในทุกด้านทั้งการปรับปรุง พัฒนา เปลี่ยนแปลงให้ทันกับสถานการณ์ที่เกิดในปัจจุบันและอนาคต เพื่อให้ทุกอย่างสามารถดำเนินการได้ตามแผนและเป้าหมายที่กำหนดไว้ ทั้งนี้ จากภาพรวมของร่างยุทธศาสตร์ฯ ดังกล่าว และข้อเสนอแนะต่าง ๆ ของคณะกรรมการ เชื่อว่าจะนำไปสู่การเปลี่ยนแปลงในอนาคต แต่สิ่งสำคัญคือต้องทำงานในเชิงรุก เพื่อให้ดึงดูดกิจการใหม่ ๆ ที่มีศักยภาพเข้ามาในประเทศไทยให้มากขึ้น โดยเฉพาะอย่างยิ่งให้ Game Changer เกิดขึ้นในประเทศไทย รวมถึงพิจารณาถึงศักยภาพและบริบทต่าง ๆ ของแต่ละประเทศในอาเซียนมีเพื่อนำมาพัฒนาศักยภาพของไทยให้มีขีดความสามารถในการแข่งขันได้อย่างมีประสิทธิภาพ รวมทั้งได้ชื่นชมเกี่ยวกับแนวทางการดำเนินการยกระดับ SME Startup และวิสาหกิจชุมชนของไทยให้มีการพัฒนาอย่างต่อเนื่องและเข้มแข็งอย่างยั่งยืน พร้อมย้ำให้มีการพัฒนาแบบพุ่งเป้า โดยเฉพาะการดำเนินการในรูปแบบของ Sandbox ที่เป็นการเปิดโอกาสให้ SME Startup และวิสาหกิจชุมชนของไทยที่มีศักยภาพได้เข้ามานำเสนอแนวคิดและร่วมแข่งขันกันอย่างเป็นธรรม เพื่อภาครัฐสนับสนุนทุนให้ในการดำเนินนำไปสู่การพัฒนาต่อไป
นายกรัฐมนตรีเน้นย้ำถึงการส่งเสริมการลงทุนและการขับเคลื่อน EEC ขณะนี้มีความก้าวหน้าและพัฒนาตามแผนโดยลำดับ ทั้งนี้ การส่งเสริมการลงทุนนอกจากในพื้นที่ EEC แล้ว ขอให้เน้นไปถึงระเบียงเศรษฐกิจตะวันตก ตะวันออกด้วย เพื่อให้ลงไปสู่เศรษฐกิจฐานราก SME และ Start up ตลอดจนใน SEC ภาคใต้ในเรื่องสิทธิประโยชน์ส่งเสริมการลงทุนในพื้นที่ดังกล่าวให้เป็นไปอย่างเหมาะสมและเกิดประโยชน์กับประชาชนในพื้นที่อย่างแท้จริง
ทั้งนี้ ที่ประชุมได้พิจารณาร่างข้อเสนอยุทธศาสตร์การส่งเสริมการลงทุน 5 ปี (พ.ศ. 2566-2570) โดยนายกรัฐมนตรีย้ำให้นำข้อสังเกตและข้อเสนอแนะของที่ประชุมไปประกอบการพิจารณาดำเนินการปรับปรุงรายละเอียดของร่างข้อเสนอยุทธศาสตร์การส่งเสริมการลงทุน 5 ปี (พ.ศ. 2566-2570) ให้ชัดเจนมากยิ่งขึ้น แล้วนำเสนอที่ประชุมพิจารณาอีกครั้งโดยเร็ว เพื่อเร่งขับเคลื่อนยุทธศาสตร์ใหม่ BOI ทันที เพื่อนำไปสู่การขับเคลื่อนการปฏิบัติและการทำงานให้เกิดผลเป็นรูปธรรมอย่างต่อเนื่องตามแผนที่กำหนดไว้ และปรับให้สอดคล้องและทันกับสถานการณ์.
วันพฤหัสบดีที่ 6 ตุลาคม 2565
ปลัด สธ. เผย พบผู้เสียชีวิตจากสถานการณ์น้ำท่วมสะสม 26 ราย ส่วนใหญ่จากโดนน้ำพัดและจมน้ำ แนะใช้หลักป้องกัน “4 ห้าม 4 ให้”
ปลัดกระทรวงสาธารณสุข เผย สถานการณ์น้ำท่วม ตั้งแต่ 15 ส.ค. ถึงขณะนี้ พบผู้เสียชีวิตสะสม 26 ราย ส่วนใหญ่โดนกระแสน้ำพัดและจมน้ำ แนะหลักป้องกันการจมน้ำ “4 ห้าม 4 ให้” รวมถึงขอให้ระมัดระวังโรคและภัยสุขภาพอื่น ๆ ที่เกิดในช่วงน้ำท่วม
ปลัดกระทรวงสาธารณสุข เผย สถานการณ์น้ำท่วม ตั้งแต่ 15 ส.ค. ถึงขณะนี้ พบผู้เสียชีวิตสะสม 26 ราย ส่วนใหญ่โดนกระแสน้ำพัดและจมน้ำ แนะหลักป้องกันการจมน้ำ “4 ห้าม 4 ให้” รวมถึงขอให้ระมัดระวังโรคและภัยสุขภาพอื่น ๆ ที่เกิดในช่วงน้ำท่วม เช่น ตาแดง โรคอุจจาระร่วง โรคฉี่หนู น้ำกัดเท้า อันตรายจากไฟดูด เหยียบของมีคม และสัตว์มีพิษกัดต่อย หากบาดเจ็บหรือเจ็บป่วยฉุกเฉินโทร 1669 ตลอด 24 ชั่วโมง
วันนี้ (6 ตุลาคม 2565) นายแพทย์โอภาส การย์กวินพงศ์ ปลัดกระทรวงสาธารณสุข กล่าวถึงสถานการณ์น้ำท่วมว่าตั้งแต่วันที่ 15 สิงหาคม 2565 จนถึงปัจจุบัน พบผู้เสียชีวิตที่สัมพันธ์กับเหตุการณ์น้ำท่วมสะสม 26 ราย โดยมีสาเหตุจากถูกกระแสน้ำพัดขณะเดินเท้าหรือใช้รถ/เรือ และการจมน้ำถึง 23 ราย จึงขอให้ประชาชนยึดหลัก “4 ห้าม 4 ให้”โดย 4 ห้าม ได้แก่ 1.ห้ามหาปลาในช่วงน้ำไหลหลาก 2.ห้ามดื่มสุราแล้วลงเล่นน้ำ 3.ห้ามเดินผ่านหรือขับรถฝ่ากระแสน้ำท่วม เพราะระดับน้ำเพียง 6 นิ้ว ก็ทำให้รถเสียหลักและล้มได้ 4.ห้ามเด็กลงเล่นน้ำ เพราะอาจพลัดตกหรือถูกน้ำพัดได้ สำหรับ 4 ให้ ได้แก่ 1.ให้อพยพไปพื้นที่สูงและรีบออกจากพื้นที่กรณีเกิดน้ำท่วม 2.ให้สวมเสื้อชูชีพ หรือนำอุปกรณ์ที่ลอยน้ำได้ติดตัวไปด้วย 3.ให้เดินทางเป็นกลุ่ม เพื่อช่วยเหลือกันเวลาฉุกเฉิน และ 4.ให้ติดตามข้อมูลข่าวสารสภาพอากาศของกรมอุตุนิยมวิทยาอย่างใกล้ชิด และหากเกิดอุบัติเหตุขับรถตกน้ำ ขอให้คุมสติ ปลดเข็มขัดนิรภัย กรณีรถเพิ่งเริ่มจมน้ำ ให้ปลดล็อกประตู รีบลดกระจกลงหรือใช้ของแข็งทุบกระจกด้านข้างให้แตกหากรถจมน้ำทั้งคัน เปิดประตูไม่ได้ ให้ยกศีรษะเหนือน้ำ รอให้น้ำไหลเข้ามาจนเกือบเต็มจะเปิดประตูได้ง่ายขึ้นเมื่อออกจากรถได้แล้วปล่อยตัวให้ลอยขึ้นเหนือน้ำตามธรรมชาติ
นายแพทย์โอภาส กล่าวต่อว่า สำหรับสถานการณ์น้ำล้นตลิ่งและพายุโซนร้อนโนรู ปัจจุบันมีพื้นที่ได้รับผลกระทบ 19 จังหวัด สถานบริการสาธารณสุขได้รับผลกระทบสะสม 93 แห่ง สสจ. 1 แห่ง รพ. 7 แห่ง สสอ. 6 แห่ง รพ.สต. 79 แห่ง เปิดให้บริการปกติ 71 แห่ง เปิดบริการบางส่วน 16 แห่ง ปิด/ย้ายจุดบริการ 6 แห่ง ได้แก่ รพ.สต.ท่าช้าง และ รพ.สต.ปากดุก อ.หล่มสัก ตั้งจุดบริการบริเวณหน้าหมู่บ้าน, รพ.สต.มะกอก จ.มหาสารคาม ตั้งจุดบริการที่วัดจันทร์ประดิษฐ์ บ้านท่ามะกอก, รพ.สต.หนองเมือง รพ.สต.บัวชุม และรพ.สต.ท่ามะนาว จ.ลพบุรีตั้งจุดบริการในหมู่บ้าน ได้จัดทีมปฏิบัติการด้านการแพทย์ออกให้บริการประชาชนรวม 211 ทีม ให้บริการตรวจรักษา10,471 ราย ส่วนใหญ่เป็นโรคน้ำกัดเท้า โรคผิวหนัง เช่น แพ้ ผื่นคัน และโรคทางเดินหายใจ พบผู้มีภาวะเครียด 1,115 ราย เฉพาะจังหวัดศรีสะเกษพบผู้มีภาวะเครียดถึง 982 ราย และมีภาวะซึมเศร้าอีก 25 ราย ได้ให้การดูแลต่อเนื่องแล้ว
ทั้งนี้ ขอให้ประชาชนระมัดระวังโรคและภัยสุขภาพอื่น ๆ ที่จะเกิดในช่วงน้ำท่วม เช่น ไข้หวัด ตาแดงโรคอุจจาระร่วง อาหารเป็นพิษ โรคฉี่หนู น้ำกัดเท้า รวมถึงระวังอันตรายจากไฟดูด เหยียบของมีคม และสัตว์มีพิษกัดต่อยหากได้รับบาดเจ็บหรือเจ็บป่วยฉุกเฉิน สามารถโทรขอความช่วยเหลือได้ที่หมายเลข 1669 ตลอด 24 ชั่วโมง
************************** 6 ตุลาคม 2565
วันพฤหัสบดีที่ 8 กันยายน 2565
​โฆษกรัฐบาลเผย รัฐบาลลงทุนโครงสร้างพื้นฐานดิจิทัลและอินเทอร์เน็ต เพื่อให้ประชาชนเข้าถึงบริการอย่างเป็นรูปธรรม โดยไทยเป็นอันดับ 3 อินเทอร์เน็ตบรอดแบนด์เร็วที่สุดในโลก
​โฆษกรัฐบาลเผย รัฐบาลลงทุนโครงสร้างพื้นฐานดิจิทัลและอินเทอร์เน็ต เพื่อให้ประชาชนเข้าถึงบริการอย่างเป็นรูปธรรม โดยไทยเป็นอันดับ 3 อินเทอร์เน็ตบรอดแบนด์เร็วที่สุดในโลก
วันนี้ (8 กันยายน 2565) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า รัฐบาลให้ความสำคัญกับการอำนวยความสะดวกเครือข่ายอินเทอร์เน็ตให้ประชาชนเข้าถึงได้ ทุกหมู่บ้าน ทั่วประเทศ โดยเห็นเป็นผลสำเร็จจากการตั้งใจจริงของรัฐบาล ซึ่งพบว่าประเทศไทยให้บริการอินเทอร์เน็ตบรอดแบนด์เร็วที่สุด เป็นอันดับ 3 ของโลก และมีพื้นที่ให้บริการ 5G ครอบคลุมมากกว่าร้อยละ 90 ของประเทศ
โฆษกประจำสำนักนายกรัฐมนตรีกล่าวว่า จากการเก็บรวบรวมข้อมูลของ Ookla ผู้ให้บริการทดสอบความเร็วอินเทอร์เน็ตชื่อดัง รวบรวมข้อมูลตั้งแต่กุมภาพันธ์ปี 2021 จนถึงเดือน ก.ค. ปี 2022 พบว่าประเทศ ชิลี สิงคโปร์ และไทย เป็น 3 อันดับแรก ที่มีความเร็วอินเทอร์เน็ตบรอดแบนด์สูงสุด (https://www.speedtest.net/global-index) โดยสิงคโปร์และชิลีที่มีความเร็วเกิน 200 เมกะบิตต่อวินาที (Mbps) ในขณะที่ไทยมีความเร็วอยู่ที่ 189.64 เมกะบิตต่อวินาที (Mbps) ซึ่งเร็วกว่าอีกหลายประเทศอย่างฮ่องกง มาเก๊า และสหรัฐฯ
ทั้งนี้ ในส่วนของการบริการอินเทอร์เน็ต ผ่านพื้นที่ที่รับสัญญาณ 5G เป็นข้อมูลที่สอดคล้องกับการเข้าถึงอินเทอร์เน็ตบรอดแบนด์ พบว่าสอดคล้องกับแผนที่แสดงพื้นที่ครอบคลุม 5G ของไทย ซึ่งเมื่อดูจากแผนที่จะเห็นได้ว่าประเทศไทยมีพื้นที่ครอบคลุม 5G จำนวนมากกว่าร้อยละ 90 ของพื้นที่ทั้งหมด (https://www.facebook.com/ItsAseanSkylines/photos/a.1538443799785879/2805497396413840/?type=3)
นอกจากนี้ จากข้อมูลรายงานการสำรวจรวบรวมโดย We Are Social เมื่อปี 2021 พบว่าราคาค่าใช้งานอินเทอร์เน็ตผ่านมือถือของคนไทยเฉลี่ยอยู่ที่ 1.06 ดอลลาร์ต่อ 1 GB ซึ่ง "ถูกกว่าค่าเฉลี่ยของโลก" ที่ 4.07 ดอลลาร์ต่อ 1 GB (https://datareportal.com/reports/digital-2021-thailand)
“รัฐบาลให้ความสำคัญกับการบริการโครงข่ายอินเทอร์เน็ตแก่ประชาชน เป็นส่วนหนึ่งของนโยบายมุ่งพัฒนาเทคโนโลยีและขับเคลื่อนประเทศ ไปสู่เศรษฐกิจและสังคมดิจิทัล รวมทั้งให้สอดรับกับการขยายตัวอย่างรวดเร็วของการทำธุรกิจและธุรกรรมออนไลน์ โดยส่งเสริมการขยายโครงข่ายอินเทอร์เน็ตทุกประเภทให้ครอบคลุมทั่วประเทศ และแสวงหาความร่วมมือกับทุกภาคส่วนในการยกระดับมาตรฐานโครงข่ายอินเทอร์เน็ตของไทย เพื่อให้พี่น้องชาวไทยสามารถเข้าถึงอินเทอร์เน็ตที่มีคุณภาพ” นายอนุชาฯ กล่าว
วันพุธที่ 12 ตุลาคม 2565
รมต.อนุชา ชื่นชมพุทธศาสนิกชนร่วมใจจัดงานประเพณีตักบาตรเทโวโรหนะ  ชวนร่วมอนุรักษ์ประเพณีไทยส่งต่อลูกหลาน
รมต.อนุชา ชื่นชมพุทธศาสนิกชนร่วมใจจัดงานประเพณีตักบาตรเทโวโรหนะ  ชวนร่วมอนุรักษ์ประเพณีไทยส่งต่อลูกหลาน
วันนี้ (12 ตุลาคม 2565) เวลา 08.30 น. ณ วัดพระพุทธบาทเขาทราย ต.เขาทราย นายอนุชา นาคาศัย รัฐมนตรีประจำสำนักนายกรัฐมนตรี เดินทางลงพื้นที่จังหวัดพิจิตร เพื่อเป็นประธานเปิดงานบุญประเพณีตักบาตรเทโวโรหนะ ประจำปี พ.ศ.2565 ซึ่งเป็นงานประเพณีที่สำคัญของจังหวัดพิจิตร โดยมี นายภูดิท อินสุวรรณ์ สมาชิกสภาผู้แทนราษฎรจังหวัดพิจิตร เขต 2 นายภาคิน สมมิตรธนกุล สมาชิกสภาผู้แทนราษฎรแบบบัญชีรายชื่อ พร้อมหัวหน้าส่วนราชการในพื้นที่ นำโดย นายชนก มากพันธุ์ รองผู้ว่าราชการจังหวัดพิจิตร ร่วมด้วย
นายอนุชา กล่าวว่า รู้สึกเป็นเกียรติและยินดีที่ได้เห็นพลังมวลชนมีความร่วมมือ ร่วมแรง ร่วมใจตามหลัก บ้าน วัด โรงเรียน หรือ บวร รวมถึงส่วนราชการ หน่วยงานทั้งภาครัฐและเอกชนในพื้นที่ ร่วมกันทำนุบำรุงและสืบทอดมรดกทางวัฒนธรรม ประเพณีอันดีงามของไทย น้อมรำลึกถึงองค์สมเด็จพระสัมมา สัมพุทธเจ้า โดยถือปฏิบัติตามงานบุญประเพณีตักบาตรเทโวโรหนะซึ่งจัดขึ้นเป็นประจำทุกปี สำหรับการเดินทางมาร่วมพิธีบุญครั้งนี้เป็นครั้งที่ 2 มีความอิ่มเอิบใจทุกครั้งที่ได้เดินทางมาร่วมประเพณีที่ทรงคุณค่าของชาวพิจิตรในวันนี้
นายอนุชา กล่าวถึงภาพรวมการทำบุญตักบาตรเทโวโรหณะ เนื่องในวันออกพรรษาที่ผ่านมาว่าพุทธศาสนิกชนชาวไทยทั่วทั้งประเทศต่างออกมาร่วมทำบุญตักบาตรเพื่อความเป็นศิริมงคลกับครอบครัว รวมถึงอุทิศส่วนกุศลให้ผู้ล่วงลับ และร่วมฟังพระธรรมเทศนาจากพระสงฆ์ บรรยากาศเป็นไปด้วยความอบอุ่น ทุกวัดมีพุทธศาสนิกชนไปทำบุญเป็นจำนวนมาก ส่วนบรรยากาศตามจังหวัดที่เป็นสถานที่ท่องเที่ยว มีนักท่องเที่ยวต่างชาติให้ความสนใจร่วมทำบุญด้วย แสดงให้เห็นประเพณีอันดีงามที่ควรอนุรักษ์สืบทอดให้รุ่นลูกหลานต่อไป เพื่อให้ดำรงไว้ซึ่งความเป็นไทยที่มีเอกลักษณ์และแบบแผนที่น่ายกย่อง
สำหรับงานบุญประเพณีตักบาตรเทโวโรหนะวัดเขาทรายในครั้งนี้ ได้มีการนิมนต์พระสงฆ์กว่า 400 รูปจากอำเภอต่างๆ ในจังหวัดใกล้เคียง เดินลงมาจากยอดเขาที่ประดิษฐานรอยพระพุทธบาทจำลองสู่ลานวัด เพื่อรับบิณฑบาตจากพุทธศาสนิกชนตามตำนานทางพระพุทธศาสนาเมื่อครั้งพุทธกาล โดยพระพุทธองค์ได้ทรงเสด็จไปโปรดพระพุทธมารดา และจำพรรษา ณ สวรรค์ชั้นดาวดึงส์ เมื่อถึงวันออกพรรษาจึงเสด็จกลับสู่โลกมนุษย์ เหล่าพุทธศาสนิกชนจึงพร้อมใจกันทำบุญตักบาตรเพื่อต้อนรับพระพุทธองค์ จึงกลายเป็นการสืบสานงานประเพณีและถือปฏิบัติมาจวบจนทุกวันนี้ แสดงให้เห็นถึงพลังศรัทธาของชาวพุทธและความร่วมมือร่วมใจของพุทธศาสนิกชน ที่มีต่อพระพุทธศาสนา
................................
วันพุธที่ 21 กันยายน 2565
นายวิรัช พิมพะนิตย์ ที่ปรึกษารัฐมนตรีว่าการกระทรวงคมนาคม ให้กลุ่มแท็กซี่อิสระเพื่อสังคม เข้าพบเพื่อสอบถามความคืบหน้าเกี่ยวกับการปรับอัตราค่าโดยสารรถแท็กซี่
...
นายศักดิ์สยาม ชิดชอบ รัฐมนตรีว่าการกระทรวงคมนาคม มอบหมายให้ นายวิรัช พิมพะนิตย์ ที่ปรึกษารัฐมนตรีว่าการกระทรวงคมนาคม เป็นผู้แทน ให้กลุ่มแท็กซี่อิสระเพื่อสังคม นำโดย นายสุรภณ สีน้ำย้อม เข้าพบเพื่อสอบถามความคืบหน้าเกี่ยวกับการปรับอัตราค่าโดยสารรถแท็กซี่ โดยมี นายเสกสม อัครพันธุ์ รองอธิบดีกรมการขนส่งทางบก และเจ้าหน้าที่ที่เกี่ยวข้องร่วมหารือ ในวันที่ 20 กันยายน 2565 ณ บริเวณหน้ากระทรวงคมนาคม
ที่ปรึกษารัฐมนตรีว่าการกระทรวงคมนาคม กล่าวว่า รัฐมนตรีว่าการกระทรวงคมนาคม มีความห่วงใย และมีความตั้งใจอย่างยิ่งในการช่วยเหลือรับจ้างสาธารณะ (แท็กซี่) ที่ได้รับความเดือดร้อน โดยได้สั่งการให้หน่วยงานในสังกัดกระทรวงคมนาคมที่เกี่ยวข้องร่วมกันพิจารณา ซึ่งขณะนี้ทุกหน่วยงานอยู่ระหว่างดำเนินการในขั้นตอนต่าง ๆ เพื่อให้เกิดการบริการอย่างถูกต้องตามกฎหมาย และประชาชนได้รับประโยชน์สูงสุด ทั้งนี้ ได้มอบหมายให้กรมการขนส่งทางบกดำเนินการในส่วนที่เกี่ยวข้องโดยเร่งด่วน
นายเสกสม อัครพันธุ์ รองอธิบดีกรมการขนส่งทางบก กล่าวเพิ่มเติมว่า สืบเนื่องจากการที่สมาคมแท็กซี่ได้ขอปรับอัตราค่าโดยสาร กรมการขนส่งทางบก (ขบ.) ได้มีการประชุมรับฟังความคิดเห็นเกี่ยวกับการปรับอัตราค่าโดยสารรถแท็กซี่จากประชาชนและหน่วยงานที่เกี่ยวข้อง ได้แก่ มูลนิธิคุ้มครองผู้บริโภค สำนักสภาองค์กรของผู้บริโภค สำนักงานคณะกรรมการคุ้มครองผู้บริโภค สำนักงานสภาพัฒนาการเศรษฐกิจและสังคมแห่งชาติ สำนักงานผู้ตรวจการแผ่นดิน สถาบันวิจัยเพื่อการพัฒนาประเทศไทย (TDRI) ผู้แทนภาคประชาชน และคณะกรรมการบริหารร่วม 4 สมาคมผู้ขับรถแท็กซี่ เมื่อวันที่ 18 สิงหาคม 2565 ซึ่งที่ประชุมเห็นด้วยกับการปรับขึ้นอัตราค่าโดยสารให้สอดคล้องกับการเปลี่ยนแปลงดัชนีราคาผู้บริโภค (Core CPI) และคำนึงถึงความเป็นธรรมกับประชาชนผู้ใช้บริการ โดย TDRI ร่วมกับ ขบ. ได้กำหนดอัตราค่าโดยสารที่สอดคล้องกับข้อสรุปของการประชุม และนำเสนออัตราค่าโดยสารดังกล่าวในการประชุมรับฟังความคิดเห็นกับหน่วยงานที่เกี่ยวข้อง และสมาคมแท็กซี่ ครั้งที่ 2 เมื่อวันที่ 13 กันยายน 2565 โดยมีรายละเอียด ดังนี้ 1) ระยะทาง 1 กิโลเมตรแรก จากเดิม 35 บาท ยังคงราคา 35 บาท 2) ระยะทางเกินกว่า 1 - 10 กิโลเมตร จากเดิม 5.50 บาท/กิโลเมตร ปรับเป็น 6.5 บาท/กิโลเมตร 3) ระยะทางเกินกว่า 10 - 20 กิโลเมตร จากเดิม 6.50 บาท/กิโลเมตร ปรับเป็น 7 บาท/กิโลเมตร 4) ระยะทางเกินกว่า 20 - 40 กิโลเมตร จากเดิม 7.50 บาท/กิโลเมตร ปรับเป็น 8 บาท/กิโลเมตร 5) ระยะทางเกินกว่า 40 - 60 กิโลเมตร จากเดิม 8 บาท/กิโลเมตร ปรับเป็น 8.5 บาท/กิโลเมตร 6) ระยะทางเกินกว่า 60 - 80 กิโลเมตร จากเดิม 9 บาท/กิโลเมตร ยังคงราคา 9 บาท/กิโลเมตร 7) ระยะทางเกินกว่า 80 กิโลเมตรขึ้นไป จากเดิม 10.5 บาท/กิโลเมตร ยังคงราคา 10.5 บาท/กิโลเมตร และ 8) กรณีรถติด รถจอดนิ่ง หรือวิ่งได้ช้ากว่า 6 กิโลเมตร/ชั่วโมง จากเดิม 2 บาท/นาที ปรับเป็น 3 บาท/นาที ซึ่งคณะกรรมการบริหารร่วม 4 สมาคมผู้ขับรถแท็กซี่ยังไม่เห็นด้วยกับอัตราโดยสารที่เสนอ
ทั้งนี้ กลุ่มแท็กซี่อิสระเพื่อสังคม ได้ขอให้ปรับอัตราค่าโดยสารให้สอดคล้องกับค่าครองชีพตามที่ TDRI และ ขบ. นำเสนอ โดยขอให้เร่งดำเนินการพิจารณาปรับค่าโดยสารโดยเร็ว โดยขณะนี้อยู่ในขั้นตอนของการดำเนินการด้านกฎหมาย และระเบียบต่าง ๆ ซึ่งคาดว่าจะพิจารณาดำเนินการให้แล้วเสร็จภายในวันที่ 30 พฤศจิกายน 2565
วันอาทิตย์ที่ 9 ตุลาคม 2565
“อนุทิน” เผยผู้บาดเจ็บเหตุกราดยิงอาการปลอดภัย เร่งฟื้นฟูสมรรถภาพดูแลใกล้ชิดจนปกติที่สุด
รองนายกรัฐมนตรีและรัฐมนตรีว่าการกระทรวงสาธารณสุข เผยอาการผู้บาดเจ็บเหตุกราดยิง จ.หนองบัวลำภู อาการปลอดภัย เร่งฟื้นฟูสมรรถภาพ ดูแลอย่างใกล้ชิดให้กลับมาเป็นปกติมากที่สุด พร้อมจัดทีม MCATT ดูแลเยียวยาจิตใจทุกครอบครัวเป็นรายบุคคล
รองนายกรัฐมนตรีและรัฐมนตรีว่าการกระทรวงสาธารณสุข เผยอาการผู้บาดเจ็บเหตุกราดยิง จ.หนองบัวลำภู อาการปลอดภัย เร่งฟื้นฟูสมรรถภาพ ดูแลอย่างใกล้ชิดให้กลับมาเป็นปกติมากที่สุด พร้อมจัดทีมMCATT ดูแลเยียวยาจิตใจทุกครอบครัวเป็นรายบุคคล
วันนี้ (9 ตุลาคม 2565) นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ให้สัมภาษณ์ถึงการดูแลผู้ได้รับผลกระทบจากเหตุกราดยิงศูนย์พัฒนาเด็กเล็ก อ.นากลาง จ.หนองบัวลำภู ว่า ขณะนี้อาการของผู้บาดเจ็บทั้งเด็กและผู้ใหญ่โดยรวมอยู่ในขั้นปลอดภัยแล้ว แต่ยังต้องเร่งฟื้นฟูสมรรถภาพ โดยเฉพาะเรื่องของการควบคุมระบบประสาทและอวัยวะต่างๆ ซึ่งจากการหารือกับทีมแพทย์ ระบุว่าเด็กอายุน้อยมีโอกาสฟื้นฟูกลับมาได้สูง แต่ต้องดูแลอย่างใกล้ชิด ทั้งนี้ ผู้บาดเจ็บทุกรายได้รับพระมหากรุณาธิคุณรับไว้เป็นคนไข้ในพระบรมราชานุเคราะห์
นายอนุทินกล่าวต่อว่า ผู้ป่วยทุกรายกระทรวงสาธารณสุขไม่ใช่แค่รักษาให้พ้นขีดอันตราย แต่จะดูแลอย่างต่อเนื่องให้กลับมาอยู่ในสภาพปกติมากที่สุดเท่าที่จะทำได้ ขอให้สังคมไม่ต้องกังวล ส่วนผู้ใกล้ชิดหรือญาติหลายคนที่เป็นผู้ที่อยู่ในเหตุการณ์ แม้ไม่ได้รับบาดเจ็บหรือบางส่วนรักษาดีขึ้นจนกลับบ้านได้แล้ว กรมสุขภาพจิตจะส่งทีมเยียวยาจิตใจ (MCATT) ซึ่งมีความเชี่ยวชาญในการเยียวยาฟื้นฟูจิตใจในกรณีสถานการณ์ฉุกเฉินรุนแรง ไปดูแลทุกครอบครัวเป็นรายบุคคล
********************************* 9 ตุลาคม 2565
วันอังคารที่ 30 สิงหาคม 2565
ปลัดเกษตรฯ พาทีมผู้บริหารเยือนเชียงราย
ปลัดเกษตรฯ พาทีมผู้บริหารเยือนเชียงราย มอบนโยบายเตรียมการขับเคลื่อนงานด้านการเกษตร ปี 2566 เตรียมพร้อมรับความเปลี่ยนแปลงสู่ความยั่งยืนของเกษตรกร
ดร.ทองเปลว กองจันทร์ ปลัดกระทรวงเกษตรและสหกรณ์ มอบนโยบายเตรียมการขับเคลื่อนงานด้านการเกษตร ปี 2566 ให้กับเจ้าหน้าที่หน่วยงานในสังกัดกระทรวงเกษตรและสหกรณ์ จังหวัดเชียงราย และเข้าร่วมการประชุมคณะกรรมการขับเคลื่อนงานด้านการเกษตรระดับจังหวัด ครั้งที่ 3/2565 ณ ห้องประชุมบางกอก โรงแรมเชียงของ ทีคการ์เด้นริเวอร์ฟร้อนท์ ตำบลเวียง อำเภอเชียงของ จังหวัดเชียงราย โดยมีนายระพีภัทร์ จันทรศรีวงศ์ อธิบดีกรมวิชาการเกษตร นายสุรเดช สมิเปรม ผู้ตรวจราชการกระทรวงเกษตรและสหกรณ นายประกอบ เผ่าพงศ์ ผู้ตรวจราชการกระทรวงเกษตรและสหกรณ์ ตลอดจนหัวหน้าส่วนราชขการกระทรวงเกษตรฯ จังหวัดเชียงราย เข้าร่วม
“จังหวัดเชียงราย ถือเป็นจังหวัดสำคัญเป็นซึ่งฐานการส่งออกด้านปศุสัตว์ รวมถึงมีท่าเรือสำคัญสำหรับรับและส่งสินค้าเกษตรไปยังประเทศต่างๆ โดยรอบ ดังนั้น บุคลากรในสำนักงานเกษตรและสหกรณ์จังหวัดเชียงราย ซึ่งเป็นหน่วยงานหลักในการบูรณาการขับเคลื่อนนโยบายของรัฐบาลและนโยบายของกระทรวงเกษตรและสหกรณ์ รวมทั้งนโยบายของจังหวัด จำเป็นต้องเข้าใจ และได้รับการพัฒนาศักยภาพให้มีทักษะที่ทันสมัย ทันต่อการเปลี่ยนแปลงของโลก พร้อมสู่ความปกติถัดไป (Next Normal) ซึ่งจะชัดเจนขึ้นในปี 2566 รวมทั้งสร้างเครือข่ายการทำงานของคนรุ่นใหม่ พัฒนาสู่ Smart Officer เพื่อเตรียมความพร้อมรองรับการพัฒนา และขับเคลื่อนงานตามภารกิจในพื้นที่ให้เกิดการพัฒนาคุณภาพชีวิตเกษตรกรภายใต้การบริหารจัดการทรัพยากรการเกษตรให้มีความสมดุลระหว่างการอนุรักษ์และการใช้ประโยชน์ ตามแผนปฏิบัติการด้านการขับเคลื่อนการพัฒนาประเทศไทยด้วยโมเดลเศรษฐกิจ BCG พ.ศ. 2564 - 2570 เพื่อให้บรรลุตามวิสัยทัศน์ของกระทรวงเกษตรและสหกรณ์” ดร.ทองเปลว กล่าว
วันพุธที่ 21 กันยายน 2565
"พล.อ.ประวิตร" เร่งรัดการก่อสร้างสนามกีฬา 3 จังหวัด "บึงกาฬ-นราธิวาส-สุโขทัย"ให้เสร็จโดยเร็ว เพื่อส่งเสริมและสร้างศักยภาพนักกีฬา
"พล.อ.ประวิตร" เร่งรัดการก่อสร้างสนามกีฬา 3 จังหวัด "บึงกาฬ-นราธิวาส-สุโขทัย"ให้เสร็จโดยเร็ว เพื่อส่งเสริมและสร้างศักยภาพนักกีฬา พัฒนาคุณภาพชีวิตคนไทย พร้อมกำชับแก้ปัญหาก่อสร้างศูนย์ฝึกกีฬามวยฯ ย้ำการทำงานต้องวางแผนงานอย่างเป็นระบบตั้งแต่ต้นน้ำถึงปลา
น.ส ทิพานัน ศิริชนะ รองโฆษกประจำสำนักนายกรัฐมนตรี กล่าวว่า วันนี้ 21 กันยายน 2565 เวลา 10.00น. ณ ห้องประชุม 301 ตึกบัญชาการ ทำเนียบรัฐบาล พล. อ.ประวิตร วงษ์สุวรรณ รองนายกรัฐมนตรี รักษาราชการแทนนายกรัฐมนตรี ในฐานะประธานกรรมการคณะกรรมการการกีฬาแห่งประเทศไทย เป็นประธานการประชุมคณะกรรมการกีฬาแห่งประเทศไทย ครั้งที่ 9/2565 (ผ่านระบบ Video Conference) ร่วมกับหน่วยงานที่เกี่ยวข้อง
ทั้งนี้ พล.อ.ประวิตรได้ เน้นย้ำผู้ว่าการการกีฬาแห่งประเทศไทย และกองทุนพัฒนาการกีพาแห่งชาติให้เร่งรัดดำเนินการติดตามการก่อสร้างอาคารสนามฝึกซ้อมกีฬาสำหรับเด็กและเยาวชน รวมถึงการเร่งรัดการก่อสร้างสนามกีฬาจังหวัดบึงกาฬ จังหวัดนราธิวาส และจังหวัดสุโขทัย ให้แล้วเสร็จ โดยเร็ว เพื่อเป็นศูนย์กลางในการใช้ประโยชน์ร่วมกันในการออกกำลังกาย จัดกิจกรรมการแข่งขันกีฬา ส่งเสริมและสร้างศักยภาพของนักกีฬา พัฒนาคุณภาพชีวิตของคน ไทยในภูมิภาคต่างๆของประเทศอย่างเป็นรูปธรรมและยั่งยืน
น.ส.ทิพานัน กล่าวว่า นอกจากนี้ พล.อ.ประวิตรยังเร่งรัดการแก้ไขปัญหาการก่อสร้างศูนย์ฝึกกีฬามวยสากลมาตรฐานระดับสากล ให้เป็นไปตามกฎหมายที่เกี่ยวข้อง และได้มาตรฐานสากล เพื่อพัฒนาศักยภาพกีฬามวยสากล เตรียมความพร้อมสำหรับการแข่งขันในระดับโลก พร้อมกันนี้ยังได้กำชับให้การดำเนินการและโครงการต่างๆ ต้องมีการกำกรอบเวลาในการดำเนินการให้ชัดเจนและเสร็จสมบูรณ์ตามเป้าหมาย เพื่อให้การดำเนินงานเป็นไปตามแผนที่กำหนดไว้
“พล.อ.ประวิตรย้ำถึงการทำงานทุกอย่าง ต้องมีการวางแเผนอย่างเป็นระบบตั้งแต่ต้นน้ำจนถึงปลายน้ำเพื่อไม่เกิดปัญหาตามมาภายหลัง และให้การดำเนินงานและ โครงการต่าง ๆ เป็นไปตามแผนที่กำหนดไว้ โดยไม่เกิดความล่าช้าขึ้นอีก”น.ส.ทิพานัน กล่าว
น .ส. ทิพานัน กล่าวอีกว่า โอกาสนี้ที่ประชุมยังได้ยืนสงบนิ่งไว้อาลัย 1 นาทีให้กับนายจุตินันท์ ภิรมย์ภักดี ประธานเจ้าหน้าที่บริหารและกรรมการผู้จัดการใหญ่ บริษัท บุญรอดบริวเวอรี่ จำกัด ในฐานะประธานคณะกรรมการพาราลิมปิกแห่งประเทศไทย ผู้วายชนม์ เพื่อเป็นการระลึกถึงความดีและความทุ่มเทในการพัฒนากีฬาคนพิการของประเทศไทยด้วย
วันพุธที่ 5 ตุลาคม 2565
กรมการขนส่งทางบก เตือนผู้ใช้รถใช้ถนนเพิ่มความระมัดระวังในการขับขี่ขณะฝนตก และในพื้นที่น้ำท่วม โดยหมั่นตรวจสอบความพร้อมของรถอย่างสม่ำเสมอ เพื่อความปลอดภัย
...
นายจิรุตม์ วิศาลจิตร อธิบดีกรมการขนส่งทางบก กระทรวงคมนาคม เปิดเผยว่า ตามที่กรมอุตุนิยมวิทยาเตือน วันที่ 5 - 8 ตุลาคม 2565 ภาคเหนือตอนล่าง ภาคกลาง อีสานตอนล่าง ภาคตะวันออก ภาคใต้ กรุงเทพมหานครและปริมณฑล ให้เตรียมพร้อมรับสถานการณ์ฝนตกหนักอีกรอบ เฉลี่ย 60 - 80% ของพื้นที่ ซึ่งอาจเกิดน้ำท่วมสูงในหลายพื้นที่ และการขับรถในสภาพดังกล่าวมีความเสี่ยงที่จะเกิดอุบัติเหตุจากการใช้รถใช้ถนนมากกว่าปกติ เนื่องจากสภาพถนนเปียกลื่น อาจมีน้ำท่วมขัง ทำให้ประสิทธิภาพในการทรงตัว และยึดเกาะถนนของรถลดลง รวมถึงทัศนวิสัยในการมองเห็นเส้นทางไม่ชัดเจน ดังนั้น เพื่อป้องกันและลดความเสี่ยงจากอุบัติเหตุที่อาจจะเกิดขึ้นบนท้องถนน กรมการขนส่งทางบก (ขบ.) จึงแนะนำให้ผู้ขับขี่รถเพิ่มความระมัดระวังในการขับขี่ขณะฝนตก และในพื้นที่น้ำท่วม โดยให้หมั่นตรวจสอบความพร้อมของรถอย่างสม่ำเสมอ โดยเฉพาะที่ปัดน้ำฝน สภาพยางปัดน้ำฝนต้องสามารถรีดน้ำบนกระจกได้ดี เพื่อทัศนวิสัยในการมองเห็นที่ชัดเจนขณะขับรถในช่วงฝนตก สภาพยางต้องมีสภาพดี ไม่มีรอยฉีกขาด บวม ดอกยางต้องไม่สึกหรอ มีความลึกพอที่จะสามารถยึดเกาะถนนและรีดน้ำได้เป็นอย่างดี เมื่อต้องขับรถขณะที่มีฝนตกและถนนเปียกลื่น หากยางรถเสื่อมสมรรถภาพมีโอกาสเสี่ยงที่จะเกิดอุบัติเหตุได้ รวมทั้งตรวจเช็กระบบเบรก ซึ่งต้องสามารถหยุดรถได้ในระยะทางที่ปลอดภัย หากมีเสียงดังขณะเหยียบเบรก รถมีอาการปัด เหยียบแป้นเบรกไม่ลง หรือมีสัญลักษณ์ไฟระบบเบรกค้างบนหน้าปัด ควรนำรถเข้าตรวจสภาพให้ช่างตรวจสอบระบบเบรกเพื่อความปลอดภัย และเช็กระบบไฟรถยนต์ โดยต้องมีแสงไฟส่องสว่างทุกดวงและสามารถให้แสงสัญญาณได้ ซึ่งจะช่วยเพิ่มความปลอดภัยในการเดินทาง และลดความเสี่ยงต่อการเกิดอุบัติเหตุทางถนนในช่วงฝนตก
อธิบดีกรมการขนส่งทางบก กล่าวเพิ่มเติมว่า นอกจากตรวจสอบความพร้อมของรถอย่างสม่ำเสมอแล้วการขับขี่ขณะฝนตกผู้ขับขี่ต้องใช้ความเร็วให้เหมาะสมกับทัศนวิสัยการมองเห็น และต้องหมั่นสังเกตสภาพถนนให้มากขึ้น เพราะเมื่อฝนตกหนักนอกจากถนนเปียกลื่นแล้ว ยังอาจมีน้ำขังบนพื้นผิวจราจร หากรถขับด้วยความเร็วสูง เมื่อยางปะทะกับน้ำที่ขังบนพื้นผิวจราจร อาจทำให้รถเกิดอาการเหินน้ำ ไม่ยึดเกาะถนน จนไม่สามารถควบคุมรถได้ ซึ่งเป็นสาเหตุให้เกิดอุบัติเหตุที่รุนแรงได้ เปิดที่ปัดน้ำฝน โดยปรับระดับความเร็วตามปริมาณของฝนที่ตกลงมา เว้นระยะห่างจากรถคันหน้ามากกว่าปกติ เพื่อให้มีระยะเบรกมากขึ้น เปิดไฟหน้ารถทันทีเมื่อฝนตกหนัก เพื่อให้รถคันอื่นมองเห็นได้ชัดเจน หากมีความจำเป็นต้องขับขี่บริเวณที่น้ำท่วมขังให้สังเกตระดับความลึกจากรถคันหน้าหรือขอบทางเท้า และสำหรับรถจักรยานยนต์ หากฝนตกหนักควรหาที่จอดรถที่เหมาะสมและปลอดภัย และรอจนฝนเบาลงก่อนจึงเดินทางต่อ กรณีที่เกิดเหตุฉุกเฉินรถเสีย ประสบอุบัติเหตุ จำเป็นต้องจอดข้างทาง พยายามเคลื่อนรถให้พ้นทางเดินรถ หากจำเป็นต้องจอดในทางเดินรถ ควรจอดในลักษณะที่ไม่กีดขวางการจราจรจอดรถให้ชิดไหล่ทางมากที่สุด เปิดสัญญาณไฟฉุกเฉินหรือเปิดไฟเหลืองกระพริบ เพื่อเตือนให้ผู้ขับขี่รถคันอื่นมองเห็นได้ชัดเจน ซึ่งจะช่วยป้องกันไม่ให้เกิดอุบัติเหตุ ในส่วนของเจ้าของรถที่เกิดกรณีแผ่นป้ายทะเบียนรถหล่นหาย สามารถขอรับแผ่นป้ายทะเบียนรถทดแทนได้ทันทีโดยไม่ต้องแจ้งความโดยติดต่อยื่นคำขอ ณ สำนักงานขนส่งที่รถนั้นอยู่ในความรับผิดชอบ